Ir-Regolament tal-Kummissjoni (KE) Nru 1809/2003
tal-15 ta’ Ottubru 2003
li jemenda r-Regolament (KE) Nru 999/2001 tal-Parlament Ewropew u l-Kunsill dwar ir-regoli ta’ l-importazzjoni ta’ annimali bovini ħajjin u l-prodotti taċ-ċanga, tan-nagħaġ u tal-mogħoż mill-Kosta Rika u n-New Caledonia
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat ir-Regolament (KE) Nru 999/2001 tal-Parlament Ewropew u l-Kunsill tat-22 ta’ Meju 2001 li jwaqqaf ir-regoli għall-ħarsien, il-kontroll u l-qerda ta’ ċerti l-enċifalopati sponġiformi li jittieħdu [1], kif emendat l-aħħar bir-Regolament tal-Kummissjoni (KE) Nru 1139/2003 [2], u l-aktar l-ewwel paragrafu ta’ l-Artikolu 23 tiegħu,
Billi:
(1) Fl-opinjoni tiegħu tal-11 ta’ Mejju 2001 fuq ir-riskju ġeografiku tal-BSE fil-Kosta Rika, il-Kumitat Xjuentifiku tat-Tmexxija (il-KXT) kien temm li l-każijiet ta’ BSE fiċ-ċanga lokali ta’ dak il-pajjiż mhumiex spissi. Bħala rizultat, il-Kosta Rika kienet tniżżlet fil-lista ta’ pajjiżi li huma eżenti minn ċerti kondizzjonijiet kummerċjali marbuta mat-TSE ta’ annimali bovini ħajjin u prodotti taċ-ċanga, tan-nagħaġ u tal-mogħoż.
(2) Fl-opinjoni aġġornata tiegħu ta’ l-10 ta’ April 2003 fuq ir-riskju ġeografiku tal-BSE ta’ ċerti pajjiżi terzi, il-KXT kien bidel l-opinjoni tiegħu tal-11 ta’ Mejju 2001, u temm li l-każijiet ta’ BSE fiċ-ċanga lokali fil-Kosta Rika mhumiex komuni iżda lanqas ma jistgħu jitħallew barra. Għalhekk, il-Kosta Rika m’għandhiex tkun eżentata mill-kondizzjonijiet kummerċjali marbuta mat-TSE għall-annimali bovini ħajjin u l-prodotti taċ-ċanga, tan-nagħaġ u tal-mogħoż.
(3) Fl-opinjoni tiegħu tas-6 ta’ Marzu 2003 fuq ir-riskju ġeografiku tal-BSE fi New Caledonia, il-KXT kien ikkonkluda li l-każijiet ta’ BSE fiċ-ċanga lokali ta’ dak il-pajjiż mhumiex komuni. Għalhekk, in-New Caledonia għandha titniżżel fil-lista ta’ pajjiżi li huma eżentati minn ċerti kondizzjonijiet kummerċjali marbuta mat-TSE għall-annimali bovini u l-prodotti taċ-ċanga, tan-nagħaġ u tal-mogħoż.
(4) Ir-Regolament (KE) Nru 999/2001 għandu, għalhekk, jiġi emendat.
(5) Il-miżuri li hemm f’dan ir-Regolament huma fi qbil ma’ l-opinjoni tal-Kumitat Permanenti fuq il-Katina ta’ l-Ikel u s-Saħħa ta’ l-Annimali,
ADOTTAT DAN IR-REGOLAMENT:
Artikolu 1
L-Anness XI għar-Regolament (KE) Nru 999/2001 qed ikun emendat fi qbil ma’ l-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu fil-Ġurnal Uffiċjail ta’ l-Unjoni Ewropea.
Dan ir-Regolament għandu jorbot fil-kumplessità tiegħu u japplika direttament fl-Istati Membri kollha.
Magħmul fi Brussel, fil-15 ta’ Ottubru 2003.